M. Dzurinda, predseda vlády SR: (2002-02-06):
Takže, panie poslankyne, páni poslanci, po druhé, o čo vás chcem poprosiť, aby sme sa nenechali uniesť vášňami. Ani nenávisťou, ani nacionalizmom. Ak nám prekáža nacionalizmus v zahraničí, nemali by sme pestovať nacionalizmus ani v našej krajine. (Reakcie z pléna.) Patriotizmus je prospešný a užitočný, ale nacionalizmus zaslepuje oči a vyvoláva vášne a nevedie k ničomu dobrému. (Ruch v sále.) Po tretie, panie poslankyne, páni poslanci, chcel by som požiadať všetkých relevantných činiteľov v našej krajine, aby nevytyčovali vláde Slovenskej republiky nijaké termíny. Zákon o Maďaroch žijúcich v susedných krajinách nie je problémom Slovenskej republiky, nie je problémom vlády Slovenskej republiky. Je to problém Maďarskej republiky, je to problém vlády Maďarskej republiky. Svedčí o tom vlna kritiky zo strany relevantných európskych inštitúcií. Osobitne napr. zo strany vysokého komisára OBSE pre národnostné menšiny, ale aj vlna kritiky zo strany Európskej únie. Zákonu sa vyčíta týmito inštitúciami jeho rozpor s existujúcimi európskymi štandardmi v oblasti ochrany národnostných menšín, vyčítajú sa mu diskriminačné účinky a je dokonca vnímaný ako nebezpečný precedens v kontexte interetnických vzťahov v regióne. V regióne Organizácie pre bezpečnosť a spoluprácu v Európe. Táto organizácia, ktorá spája štáty od Kanady a USA cez celú Európu vrátane štátov bývalého Sovietskeho zväzu a Balkánu, osobitne pozorne vníma národnostnú agendu, keďže je tu stále nadostač etnických problémov, ba dokonca aj konfliktov. Preto je citlivosť na prípadné nové prístupy k etnickým otázkam osobitne pochopiteľná. Ešte raz by to rád podčiarkol, panie poslankyne, páni poslanci, tí, ktorí chcú vláde Slovenskej republiky vytyčovať nejaké termíny, oslabujú vyjednávaciu pozíciu slovenskej vlády. A napokon, chcel by som vyzvať všetkých zodpovedných relevantných ústavných činiteľov, politických predstaviteľov, aby nepodsúvali médiám polotovary, rôzne pracovné, polopracovné dokumenty, ktoré akože dokazujú neschopnosť alebo manévre našich vyjednávačov. Podsúvanie takýchto neoficiálnych dokumentov médiám rovnako oslabuje vyjednávaciu pozíciu Slovenskej republiky. A o to by som vás azda dnes chcel požiadať najviac, aby sme neoslabovali dobrú východiskovú vyjednávaciu pozíciu vlády Slovenskej republiky. (Reakcie z pléna.) Panie poslankyne, páni poslanci, vy ste svojím hlasovaním rozhodli, aby tu bol prítomný premiér, minister zahraničných vecí a minister vnútra. Ja som prišiel medzi vás aj bez tohto vášho hlasovania a pred týmto vaším hlasovaním, lebo viem, že ide o otázku vážnu, o otázku citlivú, ktorej riešenie povedie, pevne verím, k ďalšiemu dobrému a pokojnému spolunažívaniu našich občanov a k dobrému vývoju Slovenska smerom do Severoatlantickej aliancie a Európskej únie. Vzhľadom na pôsobenie vlády Slovenskej republiky za uplynulé tri roky, ale predovšetkým vzhľadom na statočné postoje občanov našej vlasti si Slovensko v zahraničí získalo neobyčajný kredit. Je to tak preto, že budujeme demokratickú spoločnosť, spoločnosť stojacu na tých istých hodnotách ako krajiny, o ktorých priazeň sa Slovenská republika uchádza. Slovensko má dnes na medzinárodnom poli skvelý kredit aj preto, že sme schopní mnohých reforiem, ale aj preto, že do nášho právneho poriadku prenášame v plnom rozsahu zásady medzinárodného práva. Pravda je teda v tejto spornej veci jednoznačne na našej strane. Na strane Slovenskej republiky. Nič sme nezanedbali, ale ani sme nič neuponáhľali. Každý dobrý výrobok má svoj prísny technologický predpis. Dámy prítomné v tejto sále vedia, že každý dobrý koláč má svoju prísnu receptúru. A rovnako ak chceme aj v tejto zložitej veci obstáť a dosiahnuť dobrý výsledok, musíme voliť presný, kvalitný a profesionálny prístup. Chcem vás poprosiť, aby ste takýto prístup a postup vlády Slovenskej republiky svojím rozhodnutím podporili. Ďakujem veľmi pekne za pozornosť. (Potlesk.) J. Migaš, predseda NR SR: Panie poslankyne, páni poslanci, teraz je možnosť prihlásiť sa s faktickou poznámkou. Zopakujem tých, ktorí boli prihlásení včera, a tých, ktorí sa prihlásili dnes: pán poslanec Kalman ako prvý, pani poslankyňa Malíková nie je prítomná, čiže ju vyškrtnem, pán poslanec Cuper ako druhý, pán poslanec Paška, pán poslanec Oberhauser, pán poslanec Danko, pán poslanec Švantner, pán poslanec Števček, pani poslankyňa Belohorská, pán poslanec Hudec, pán poslanec Cabaj, pani poslankyňa Mušková, pán poslanec Andrejčák a pán poslanec Gašparovič. Bol prihlásený? Nehlási sa? Pán poslanec Gašparovič a posledný pán poslanec Mesiarik. Pán poslanec Baco. Uzatváram možnosť prihlásiť sa s faktickou poznámkou. Ako prvý vystúpi pán poslanec Kalman. Nech sa páči. J. Kalman, poslanec: Vážený pán predseda nesuverénnej Slovenskej republiky, vážení členovia vlády nezvrchovanej Slovenskej republiky, uvedomujem si, že taký závažný a zložitý problém, ktorý tu nastal, by sme nemali riešiť emocionálne, ale racionálne, ale to ešte neznamená, vážený pán predseda nesuverénnej Slovenskej republiky, že by sme nemali veci pomenovať správnym menom. Hovorili ste o tom, že urobíte všetko, aby neplatila účinnosť zákona v Slovenskej republike. Hovorili ste o tom, že nedovolíte, aby bola suverenita Slovenskej republiky narušená. Vážený pán predseda vlády, šiestak základnej školy vie, že ak je územie republiky ktoréhokoľvek štátu narušené iným spôsobom, ak na území ktorejkoľvek republiky platia právne normy iného štátu bez súhlasu príslušného štátu, že štát stráca suverenitu a svoju zvrchovanosť. Vy ste sám hovorili, že vláda nesúhlasí so zákonom, aby platil u nás zákon o Maďaroch. To znamená, že platí právna norma, pretože ona platí, ako budú hovoriť ďalší a budeme hovoriť neskoršie, to znamená, že sa nachádzame v stave, keď Slovenská republika je skutočne nesuverénna a nezvrchovaná. Nakoniec ste to povedali aj vy, keď ste hovorili, že pri vyjednávaniach urobíte všetko pre to, aby nebola ďalej zabezpečená nesuverénnosť Slovenskej republiky. Hovorili ste o tom, že ste nič nezanedbali. Vážený pán predseda vlády, to môže hovoriť Rakúska republika, lebo tá v čase prípravy tohto zákona dojednala s Maďarskou republikou, že zákon o zahraničných Maďaroch v Rakúskej republike nebude platiť, ale, žiaľ, na Slovensku platí. A vy ste to zanedbali. Zanedbali ste to, pretože za tieto skutočnosti je zodpovedná vláda. Možno – pripúšťam a trošku vám chcem nahrať –, že v tomto smere vám mohli pomôcť aj ďalší ústavní činitelia... (Zaznel zvuk časomiery.) J. Migaš, predseda NR SR: Ďalej vystúpi pán poslanec Cuper. J. Cuper, poslanec: Pán Dzurinda, budem vám hovoriť takto, lebo ten druhý titul si naozaj nezaslúžite a budete hanbou v dejinách tohto národa a jeho histórie. Vy ste sa nesprávali ku mne korektne pred Novým rokom, pretože ste ma ohovárali v médiách bez mojej prítomnosti. Nemám nijakú povinnosť byť k vám úctivý. Takže vám to môžem len vracať. To je po prvé. Po druhé, pán Dzurinda, chcem vám povedať, že ste tu hovorili, že vláda nedovolí, aby bola porušovaná suverenita, aby boli diskriminovaní občania štátu. Po prvé, zákon o zahraničných Maďaroch hovorí o osobách. Ak sa cítia občania Slovenskej republiky maďarskej národnosti iba osobami, nie občanmi tohto štátu, potom nepodliehajú naozaj jurisdikcii Slovenskej republiky a môže sa na nich vzťahovať zákon o zahraničných Maďaroch. Ale potom je vašou povinnosťou, pán Dzurinda, urobiť aj praktické kroky, nerozprávať nám tu o tom, koľko ráz vás citovali v Népszabadságu, pretože si z vás robili iba zábavu. Pretože na jednej strane ste závislý a vydierateľný, obidvaja s ministrom zahraničných vecí Kukanom a s pánom Chlebom, ktorý je tiež len zo zmiešaného územia a hovorí dobre po maďarsky, takže jeho obhajoba slovenských záujmov je presne taká, ako ste začali. Vy ste sa nemali doprosovať v Budapešti, aby prestali uplatňovať na území Slovenskej republiky svoj zákon, ktorý je z hľadiska medzinárodného práva len politickou deklaráciou, ale ste mali urobiť praktické kroky, to znamená, mali ste zakázať zriaďovať nejaké inštitúcie, ktoré zákon predpokladá, že budú zriadené na území iného štátu. Neurobili ste tak ako vláda, neurobil to minister vnútra, teda nesprávate sa tak, ako ste povedali – ako vládca suverénneho štátu. Jednoducho sa správate ako vazal Budapešti a nerozprávajte nám tu niečo iné... (Zaznel zvuk časomiery.) J. Migaš, predseda NR SR: Ďalej s faktickou poznámkou vystúpi pán poslanec Danko. Nech sa páči, pán poslanec Danko.